Universis ad quos littere presentes pervenerint, H... magnus capellanus beati Petri de Karitate, dictus archipresbyter Conadensis, salutem in omnium salvatore. Noverit universitas vestra quod cum Raignaldus, capellanus sancti Juliani de Meva, nomine suo et non nomine ecclesie, acquisivisset in censiva et dominio prioris Meve quoddam appendicium domus contiguum domui capellanie ejusdem ecclesie et quamdam oschiam eidem domui conterminam, in qua edificaverat grangiam et virgultum. Alibi vero legata sibi fuisset a quadam muliere que vocabatur Malain quedam vinea in censiva ejusdem prioris sita super Ligerim contigua vineis Vuillelmi de Meva. Idem Raignaldus considerans quod successor suus capellanus ejusdem ecclesie neutrum istorum acquirementorum possidere posset nomine ecclesie nisi de voluntate et assensu prioris de Meva, impetravit a dicto priore ut unum ex hiis duobus acquirementis venderetur, alterum vero jam dicte ecclesie ad usum capellanie remaneret. Ipse vero Raignaldus de nostro et aliorum bonorum virorum consilio, considerans dictum tenementum, scilicet appendicium grangiam et virgultum longe et multo competencius et utilius esse ad usum ejusdem capellanie ipsum eidem capellanie constituit perpetuo remanendum, salvo annuo censu predicti prioris novem denarios. Et cum teneretur eidem priori debito septuaginta trium solidorum forcium Nivernensis monete et, preter dictum priorem, non inveniret alium qui dictam vineam competencius emere vellet, ipsam dicto priori pro dicto debito suo assignavit pretio dictorum septuaginta trium solidorum vendidit et ei in perpetuum ac successoribus ejus quittavit quicquid idem capellanus et ecclesia sua juris habebant in vinea memorata et eam concessit eidem priori et ejus mandato perpetuo possidendam libere, pacifice et quiete. Nos autem factum istud considerantes utile jamdicte ecclesie, ipsum ratum habentes, volentes, approbantes et concedentes, presentes litteras dicto priori concessimus sigilli nostri appositione munitas in testimonium hujus rei. Actum anno gratie millesimo ducentesimo vicesimo secundo, mense marcio.